作者:白居易
標題:對酒五首
內容:巧拙賢愚相是非，何如一醉盡忘機。君知天地中寬窄，雕鶚鸞皇各自飛。蝸牛角上爭何事，石火光中寄此身。隨富隨貧且歡樂，不開口笑是痴人。丹砂見火去無跡，白髮泥人來不休。賴有酒仙相暖熱，松喬醉即到前頭。百歲無多時壯健，一春能幾日晴明。相逢且莫推辭醉，聽唱陽關第四聲。昨日低眉問疾來，今朝收淚吊人回。眼前流例君看取，且遣琵琶送一杯。